

PROJEKTS uz 01.06.2023.

vēlamais datums izskatīšanai Attīstības komitējā: 14.06.2023.

domē: 28.06.2023.

sagatavotājs un ziņotājs: Nadežda Rubina

LĒMUMS

Ādažos, Ādažu novadā

2023. gada 28. jūnijā **Nr.**«DOKREGNUMURS»

**Par pašvaldības mazdārziņu teritoriju izmantošanu Carnikavas pagastā**

Carnikavas pagastā ir vēsturiski liels tādu zemes vienību skaits, kas tiek izmantotas personiskām palīgsaimniecībām, tostarp sakņu dārziem jeb mazdārziņiem. Lielākā daļa no tām pieder privātām personām, un divas zemes vienības – Ādažu novada pašvaldībai. Pēdējos gados gan iedzīvotāju prasības mazdārziņu labiekārtojuma līmenim, gan mazdārziņu izmantošanas veidi ir būtiski mainījušies, tos arvien vairāk lieto atpūtai un dzīvošanai pie dabas.

Pašvaldības piedāvātie zemes gabali mazdārziņu uzturēšanai neapmierina iedzīvotāju prasības pēc apbūves un inženierkomunikācijām, un nav tam paredzēti. Ņemot vērā, ka pieprasījums pēc pašvaldības zemes iznomāšanas mazdārziņu uzturēšanai ir būtiski sarucis, pašvaldībai ir jāpārskata tās turpmākā rīcība ar pašvaldības zemes vienībām.

Ar Ādažu novada domes 2020. gada 28. aprīļa lēmumu Nr. 95 “Par pašvaldības mazdārziņu teritoriju izmantošanu”, Ādažu pagasta teritorijā iznomājamo zemes vienību skaits tika samazināts divas reizes, trīs zemes vienības tika nodotas atsavināšanai izsoles ceļā, un lielāko mazdārziņu teritoriju Cīruļu iela 2, Kadaga (bij. adrese “Vinetas”) ar vairāk kā 80 mazdārziņiem, pašvaldībaiznomāja biedrībai (tādejādi būtiski ietaupot līgumu administrēšanai resursus - nomas līgumu skaits tika samazināts vairāk nekā 10 reizes (no 127 uz 10 līgumiem).

Pašlaik jauni līgumi zemes iznomāšanai mazdārziņiem Ādažu pagastā netiek slēgti. Esošajos līgumos pašvaldībai paredzētas tiesības izbeigt līgumus gadījumā, ja tiek pieņemts domes lēmums par zemes vienību atsavināšanu vai izmantošanu pašvaldības funkciju veikšanai.

Carnikavas pagasta teritorijā mazdārziņu uzturēšanai līdz šim tika iznomātas divas pašvaldībai piederošas zemes vienības, kas būtu jāsaglabā pašvaldības autonomu funkciju veikšanai, neveicot to iznomāšanu un nepagarinot esošos nomas līgumus:

1. Ar Carnikavas novada domes 21.02.2018. lēmumu (prot. Nr. 3, 14.§) “Par pašvaldībai piederoša nekustama īpašuma “Burtnieku pļava”, Carnikavas nov., daļas iznomāšanu sakņu dārzu ierīkošanai” tika noteikts, ka iedzīvotāju sakņu dārzu ierīkošanai iznomā pašvaldībai piederoša nekustamā īpašuma „Burtnieku pļava”, Carnikavas pag. (kad. Nr. 8052 008 1592), sastāvā ietilpstošās zemes vienības 3,14 ha platībā ar kad. apz. 8052 008 0699 daļu 0,86 ha platībā. Īpašums pieder pašvaldībai saskaņā ar ierakstu Carnikavas pagasta zemesgrāmatas nodalījumā Nr. 100000562909. Pamatojoties uz lēmumu, Nekustamā īpašuma valsts kadastra informācijas sistēmā (NĪVKIS) nomas vajadzībām ir reģistrēta zemes vienības daļa ar kadastra apzīmējumu 805200806998001. Saskaņā ar pašvaldības administrācijas Grāmatvedības nodaļas ziņām pēdējā teritorijā spēkā esošā zemes nomas līguma termiņš beidzies 21.06.2023. Pārējā daļa no zemes vienības tiek izmantota pašvaldības autonomās funkcijas nodrošināšanai kanalizācijas notekūdeņu savākšanas, novadīšanas un attīrīšanas jomā Garciemā un Mežgarciemā. Līdz ar to mazdārziņu nomai izveidotā zemes vienības daļa ar kadastra apzīmējumu 805200806998001 nododama pašvaldības aģentūras “Carnikavas komunālserviss” (turpmāk – Aģentūra) pārvaldībā pašvaldības autonomo funkciju veikšanai.
2. Pašvaldībai pieder zemes vienība ar kadastra apzīmējumu 8052 005 1159 un platību 3,89 ha, kas ietilpst nekustamā īpašuma “Sautiņu pļavas”, Carnikavas pag. (kad. Nr. 8052 008 1159) sastāvā. Īpašums pieder pašvaldībai saskaņā ar ierakstu Carnikavas pagasta zemesgrāmatas nodalījumā Nr. 100000459855 un nodots Aģentūras pārvaldībā. Par zemes vienības nomu mazdārziņiem ir noslēgti 5 līgumi par kopēju platību 0,1690 ha, kas veido aptuveni 9 % no zemes vienības kopējās platības. Zemes nomas līgumu termiņš ir 30.06.2031. Lielāko daļu no zemes vienības Aģentūra izmanto pašvaldības autonomās funkcijas nodrošināšanai, proti, kā no notekūdeņu attīrīšanas iekārtām Carnikavā savākto mineralizēto dūņu iestrādes lauku. Kamēr nav atrasts cits dūņu apstrādes risinājums, šī ir vienīgā Aģentūras pārvaldībā esošā lauksaimniecības zemes platība, kas tai nepieciešama dūņu iestrādei un zaru dedzināšanai, jo atrodas tālu no apdzīvotas vietas. Pašvaldības ieskatā ir būtiski nodrošināt iedzīvotājiem iespēju nomāt mazdārziņus abu pagastu teritorijā, līdz ar to ir lietderīgi ierīkot un piedāvāt nomai papildu piecus mazdārziņus 300 līdz 450 m2 platībā saskaņā ar pielikumu.

Nekustamais īpašums „Burtnieku pļava” ar Carnikavas novada domes 23.11.2016. lēmumu (prot. Nr. 23, 1.§) tika nodot Aģentūras apsaimniekošanā (pārvaldīšanā), 03.01.2017. par to noslēdzot Vienošanos Nr. Vien/KS/17/2.

Ņemot vērā iepriekš minēto ir atceļams Carnikavas novada domes 21.02.2018. lēmums (prot. Nr. 3, 14.§) par nekustamā īpašuma “Burtnieku pļava” zemes vienības daļas 0,86 ha platībā iznomāšanu iedzīvotājiem sakņu dārzu ierīkošanai, nododot šo teritoriju Aģentūras pārvaldībā pašvaldības autonomās funkcijas nodrošināšanai – kanalizācijas notekūdeņu savākšanai, novadīšanai un attīrīšanai Garciema un Mežgarciema teritorijā. Vienlaikus saglabājams zemes vienības daļas 0,86 ha platībā ar kadastra apzīmējumu 805200806998001 nekustamā īpašuma lietošanas mērķis “Zeme, uz kuras galvenā saimnieciskā darbība ir lauksaimniecība, kods 0101”.

Vienlaikus tika pārskatīti Ādažu novada domes 27.11.2012. iekšējie noteikumi “Par Ādažu novada pašvaldības zemes iznomāšanu personisko palīgsaimniecību vajadzībām”. Tika konstatēts, ka noteikumi ir zaudējuši aktualitāti un ir atceļami.

Pamatojoties uz Pašvaldību likuma 4. panta pirmās daļas 2. un 15. punktu, 50. pantu, Publisko aģentūru likuma 24. panta pirmo daļu, kā arī domes Attīstības komitejas 14.06.2023. atzinumu, Ādažu novada pašvaldības dome

**NOLEMJ:**

1. Noteikt, ka pašvaldības funkciju veikšanai saglabājamas šādas zemes vienības Carnikavas pagasta teritorijā, veicot šādas darbības:
	1. zemes vienība ar kadastra apzīmējumu 8052 008 0699 un platību 3,14 ha (ietilpst nekustamā īpašuma “Burtnieku pļava” ar kad. Nr. 8052 008 1592 sastāvā):
		1. saglabāt nekustamā īpašuma “Burtnieku pļava” zemes vienības daļai 0,86 ha platībā ar kadastra apzīmējumu 805200806998001 nekustamā īpašuma lietošanas mērķi “Zeme, uz kuras galvenā saimnieciskā darbība ir lauksaimniecība, kods 0101”;
		2. neturpināt zemes iznomāšanu mazdārziņiem;
		3. uzdot Aģentūrai izmantot tās pārvaldībā iepriekš nodotās zemes vienības daļu 0,86 ha platībā autonomās funkcijas nodrošināšanai – kanalizācijas notekūdeņu savākšanai, novadīšanai un attīrīšanai Garciema un Mežgarciema teritorijā, nosakot atbildīgo par šī apakšpunkta izpildi – Aģentūras direktoru;
	2. zemes vienībā ar kadastra apzīmējumu 8052 005 1159 un platību 3,89 ha (ietilpst nekustamā īpašuma “Sautiņu pļavas” ar kad. Nr. 8052 008 1159 sastāvā) turpināt zemes iznomāšanu mazdārziņiem, paredzot tajā piecus papildu mazdārziņus 300 līdz 450 m2 platībā saskaņā ar shēmu (pielikums);
	3. pašvaldības administrācijas Nekustamā īpašuma nodaļai līdz 2023. gada 30. jūlijam iezīmēt ar robežzīmēm piecu mazdārziņu robežas, atbilstoši lēmuma 1.2. apakšpunktā noteiktajam, kā arī publicēt informāciju par nomai pieejamiem mazdārziņiem pašvaldības tīmekļa vietnē www.adazunovads.lv .
2. Atcelt Ādažu novada domes 27.11.2012. iekšējos noteikumus “Par Ādažu novada pašvaldības zemes iznomāšanu personisko palīgsaimniecību vajadzībām”.
3. Atcelt Carnikavas novada domes 21.02.2018. lēmumu (prot. Nr. 3, 14.§) “Par pašvaldībai piederoša nekustama īpašuma “Burtnieku pļava”, Carnikavas nov., daļas iznomāšanu sakņu dārzu ierīkošanai”.
4. Pašvaldības izpilddirektoram veikt lēmuma izpildes kontroli.

Pašvaldības domes priekšsēdētāja K. Miķelsone

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Izsniegt norakstus:

@- IDR, NĪN, JIN, GRN, CKS

N.Rubina 67 443536